อิตาลี คนป่วยแห่งทวีปยุโรป
หากพูดถึงประเทศในทวีปยุโรป ที่มีปัญหาเศรษฐกิจ คนส่วนใหญ่มักจะนึกถึง กรีซ จริงๆ แล้ว มีอีกประเทศหนึ่ง ที่ป่วยหนักไม่แพ้กัน นั่นคือ “อิตาลี”  ดินแดนแห่งนี้ มีประวัติศาสตร์อันยาวนาน แต่ตอนนี้ อาจเป็นอีกช่วงเวลาหนึ่งที่ต้องบันทึกไว้ เพราะประเทศกำลังเจอปัญหาทางเศรษฐกิจรุมเร้า ถึงขนาดที่ทำให้ประเทศจนลงกว่าในอดีตเสียอีก
14 ก.ย. 2562

อิตาลี คนป่วยแห่งทวีปยุโรป / โดย ลงทุนแมน
หากพูดถึงประเทศในทวีปยุโรป ที่มีปัญหาเศรษฐกิจ
คนส่วนใหญ่มักจะนึกถึง กรีซ
จริงๆ แล้ว มีอีกประเทศหนึ่ง ที่ป่วยหนักไม่แพ้กัน
นั่นคือ “อิตาลี”
ดินแดนแห่งนี้ มีประวัติศาสตร์อันยาวนาน
แต่ตอนนี้ อาจเป็นอีกช่วงเวลาหนึ่งที่ต้องบันทึกไว้
เพราะประเทศกำลังเจอปัญหาทางเศรษฐกิจรุมเร้า
ถึงขนาดที่ทำให้ประเทศจนลงกว่าในอดีตเสียอีก
อิตาลีป่วยอย่างไร
ลงทุนแมนจะเล่าให้ฟัง
อิตาลี เป็นประเทศที่มีขนาดเศรษฐกิจใหญ่เป็นอันดับที่ 4 ของทวีปยุโรป
รองจาก เยอรมนี อังกฤษ และฝรั่งเศส
ในปี 2018 GDP มีมูลค่า 64 ล้านล้านบาท
และประชากรมีรายได้เฉลี่ย 1.1 ล้านบาทต่อคนต่อปี
แต่ถ้าย้อนกลับไปเมื่อ 10 ปีที่แล้ว 
ในปี 2008 GDP มีมูลค่า 73 ล้านล้านบาท
และประชากรมีรายได้เฉลี่ย 1.2 ล้านบาทต่อคนต่อปี
เท่ากับว่า ชาวอิตาลีมีฐานะยากจนลงกว่าในอดีต
แม้ประเทศจะอยู่กลุ่มสมาชิก G7 ซึ่งถือเป็นมหาอำนาจทางเศรษฐกิจของโลกก็ตาม
มันเกิดปัญหาอะไรขึ้นกับอิตาลี?
หลังจากต้องเผชิญวิกฤติซับไพรม์ และเหตุการณ์ความเสี่ยงที่จะผิดนัดชำระหนี้
หลายประเทศในยุโรป ก็เริ่มฟื้นตัวดีขึ้น
แต่กลับมีเพียงแค่สองประเทศ ที่มี GDP ต่ำกว่าช่วงก่อนวิกฤติ 
นั่นคือ กรีซ กับ อิตาลี
และในปัจจุบัน เศรษฐกิจอิตาลี ก็ได้เข้าสู่ภาวะถดถอยอีกครั้งหนึ่ง
ปี 2017 GDP ขยายตัว 1.8%
ปี 2018 GDP ขยายตัว 0.7%
ปี 2019 (ครึ่งปีแรก) GDP หดตัว 0.1%
สาเหตุสำคัญเนื่องจาก อิตาลีเป็นอีกประเทศหนึ่งที่มีหนี้สาธารณะอยู่ในระดับสูงมาก
หลายปีก่อน กรีซประสบปัญหากู้หนี้สินเกินตัว จนไม่สามารถชำระคืนได้ และต้องขอความช่วยเหลือจากสหภาพยุโรป
ขณะนี้ กรีซ มีหนี้สาธารณะอยู่ที่ 180% ของ GDP คิดเป็นมูลค่า 12 ล้านล้านบาท
แต่อิตาลี ก็กำลังเดินทางไปเจอสถานการณ์เดียวกัน ซึ่งอาจจะร้ายแรงกว่าด้วยซ้ำ
อิตาลี มีหนี้สาธารณะอยู่ที่ 132% ของ GDP คิดเป็นมูลค่าสูงถึง 81 ล้านล้านบาท
มากกว่ากรีซ 7 เท่า เพราะมีขนาดเศรษฐกิจใหญ่กว่ามาก
หากเราเกิดในประเทศอิตาลีตอนนี้ จะเป็นหนี้ทางอ้อมทันที 1.3 ล้านบาท
ทั้งนี้เป็นผลมาจาก รัฐบาลดำเนินนโยบายงบประมาณขาดดุล มาตลอดระยะเวลาไม่ต่ำกว่า 20 ปี
คือมีแผนใช้จ่ายมากกว่าภาษีที่เก็บได้ จึงต้องกู้ยืมเงินส่วนต่างมาใช้
ทำให้ตอนนี้รัฐบาลอิตาลีต้องหันมารัดเข็มขัด และไม่สามารถใช้เงินกระตุ้นเศรษฐกิจได้มากนัก แม้จะอยู่ในช่วงเวลาที่ยากลำบาก
ซึ่งผู้ที่ได้รับผลกระทบคือ ประชาชนอิตาลี ที่กลายเป็นคนตกงาน
โดยอัตราว่างงาน ล่าสุดอยู่ที่ 9.7% สูงเป็นลำดับต้นๆ ของยุโรป
และที่น่าเป็นห่วงคือ โครงสร้างประชากรในอนาคต จะยิ่งทำให้เศรษฐกิจอิตาลีขาดแรงขับเคลื่อน
ปี 2018 อิตาลีมีประชากรอยู่ 60.4 ล้านคน 
โดยเป็นผู้สูงวัย ที่มีอายุมากกว่า 65 ปี ถึง 14 ล้านคน
ในขณะที่จำนวนเด็กเกิดใหม่ อยู่ที่เพียง 4.4 แสนคน ซึ่งต่ำสุดนับตั้งแต่ปี ค.ศ. 1861 หรือในรอบ 158 ปี
ทำให้มีการคาดการณ์ว่า ในปี 2060 ประชากรอิตาลี จะลดลงเหลือราว 50 ล้านคนเท่านั้น
นอกจากนี้ ความไม่มีเสถียรภาพทางการเมืองภายใน ก็ส่งผลเสียต่อการเติบโตของเศรษฐกิจเช่นกัน
เนื่องจากในการเลือกตั้งเมื่อมีนาคม 2018 ไม่มีผู้ชนะอย่างเด็ดขาด
ทำให้ตอนนี้รัฐบาลอิตาลี เป็นรัฐบาลผสม 
ระหว่างพรรคที่อยากให้ประเทศอยู่ในสหภาพยุโรป กับพรรคที่มีแนวคิดต้องการออกจากสหภาพยุโรป
สุดท้ายจึงต้องมีการเสนอชื่อคนนอก คือนายจูเซปเป คอนเต ขึ้นเป็นนายกรัฐมนตรี
แต่ผ่านมาปีกว่า ก็เกิดความขัดแย้งเชิงนโยบาย จนนายคอนเต ตัดสินใจลาออกจากตำแหน่งไป
หากพรรคต่างๆ ยังไม่สามารถจัดตั้งรัฐบาลใหม่ได้ อาจนำไปสู่การเลือกตั้งใหม่ 
และความเสี่ยงเรื่อง ITA-EXIT ก็จะกลับมาอีกครั้ง
ซึ่งถ้าปัญหาต่างๆ ของอิตาลี ลุกลามไปในวงกว้าง
อาจกลายเป็นต้นเหตุวิกฤติการเงินของยุโรปได้
เพราะอิตาลีใหญ่กว่ากรีซหลายเท่าตัว
เรื่องนี้ทำให้เราได้เรียนรู้ว่า
แม้เราจะเป็นคน บริษัท หรือ ประเทศ
แม้เราจะมีขนาดใหญ่เพียงใดก็ตาม
ถ้าเราไม่ดูแลสุขภาพของตัวเองให้ดี สุดท้ายโรคภัยไข้เจ็บก็ถามหา
และหากปล่อยปัญหาเอาไว้จนเรื้อรัง 
คงยากที่จะรักษา ไม่ว่าจะใช้ยาขนานไหน
และในบางครั้ง โรคภัยนั้น
มันอาจทำให้เราไม่เหมือนเดิมอีกต่อไป..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-
-